CELEX: 32021D2301
Language: sk
Date: 2021-12-21 00:00:00
Title: Vykonávacie rozhodnutie Komisie (EÚ) 2021/2301 z 21. decembra 2021, ktorým sa mení vykonávacie rozhodnutie (EÚ) 2021/1073, ktorým sa stanovujú technické špecifikácie a pravidlá pre vykonávanie rámca dôvery pre digitálny COVID preukaz EÚ zriadený nariadením Európskeho parlamentu a Rady (EÚ) 2021/953 (Text s významom pre EHP)

22.12.2021   
               
               
                  SK
               
               
                  Úradný vestník Európskej únie
               
               
                  L 458/536
               
            
         VYKONÁVACIE ROZHODNUTIE KOMISIE (EÚ) 2021/2301
         z 21. decembra 2021,
         ktorým sa mení vykonávacie rozhodnutie (EÚ) 2021/1073, ktorým sa stanovujú technické špecifikácie a pravidlá pre vykonávanie rámca dôvery pre digitálny COVID preukaz EÚ zriadený nariadením Európskeho parlamentu a Rady (EÚ) 2021/953
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/953 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ) s cieľom uľahčiť voľný pohyb počas pandémie ochorenia COVID-19 (1), a najmä na jeho článok 9 ods. 1 písm. c),
         keďže:
         
                     (1)
                  
                  
                     V nariadení (EÚ) 2021/953 sa stanovuje digitálny COVID preukaz EÚ, ktorý má slúžiť ako dôkaz, že bola osoba zaočkovaná proti ochoreniu COVID-19, má negatívny výsledok testu alebo prekonala infekciu, aby si držitelia takéhoto preukazu mohli počas pandémie COVID-19 ľahšie uplatňovať svoje právo na voľný pohyb.
                  
               
                     (2)
                  
                  
                     Aby bolo možné používať digitálny COVID preukaz EÚ v celej Únii, Komisia prijala vykonávacie rozhodnutie Komisie (EÚ) 2021/1073 (2), ktorým sa stanovujú technické špecifikácie a pravidlá upravujúce vypĺňanie, bezpečné vystavovanie a overovane digitálnych COVID preukazov EÚ, zabezpečenie ochrany osobných údajov, stanovenie spoločnej štruktúry jedinečného identifikátora potvrdenia a vystavovanie platného, zabezpečeného a interoperabilného čiarového kódu.
                  
               
                     (3)
                  
                  
                     Komisia 17. novembra 2021 prijala vykonávacie rozhodnutie (EÚ) 2021/2014 (3), ktorým sa stanovujú jednotné pravidlá na vypĺňanie potvrdení o očkovaní uvedených v článku 3 ods. 1 písm. a) nariadenia (EÚ) 2021/953, ktoré sa vystavujú po podaní posilňovacích dávok vakcíny proti ochoreniu COVID-19.
                  
               
                     (4)
                  
                  
                     Ako sa stanovuje v delegovanom nariadení Komisie (EÚ) 2021/2288 (4), štandardné obdobie uznávania potvrdení o očkovaní v dĺžke 270 dní sa má vzťahovať na potvrdenie o očkovaní potvrdzujúce dokončenie primárnej vakcinačnej série, či už ide o primárnu 1-dávkovú vakcinačnú sériu, primárnu 2-dávkovú vakcinačnú sériu alebo, v súlade s vakcinačnou stratégiou používanou daným členským štátom, primárnu 1-dávkovú vakcinačnú sériu 2-dávkovej vakcíny podanej osobe, ktorá bola predtým infikovaná vírusom SARS-CoV-2. Zároveň sa pre potvrdenia o podaní posilňovacích dávok alebo dodatočných dávok podávaných na lepšiu ochranu jednotlivcov, ktorí po dokončení primárnej vakcinačnej série vykazujú neadekvátne imunitné reakcie, nestanoví žiadne obdobie uznávania. Odkazy na posilňovacie dávky v uvedenom nariadení by sa mali chápať tak, že zahŕňajú aj takéto dodatočné dávky.
                  
               
                     (5)
                  
                  
                     Aby bolo možné vo všetkých prípadoch rozlišovať medzi potvrdeniami vystavenými na základe dokončenia primárnej vakcinačnej série a potvrdeniami vydanými na základe podania posilňovacej dávky, mali by sa upraviť jednotné pravidlá na vypĺňanie potvrdení o očkovaní uvedených v článku 3 ods. 1 písm. a) nariadenia (EÚ) 2021/953.
                  
               
                     (6)
                  
                  
                     Členské štáty by mali opätovne vydať potvrdenia, ktoré sa riadia odlišnými pravidlami týkajúcimi sa kódovania posilňovacích dávok, aby sa zabránilo tomu, že sa na ne bude uplatňovať štandardné obdobie uznávania 270 dní.
                  
               
                     (7)
                  
                  
                     Vykonávacie rozhodnutie (EÚ) 2021/1073 by sa preto malo zodpovedajúcim spôsobom zmeniť.
                  
               
                     (8)
                  
                  
                     V súlade s článkom 42 ods. 1 nariadenia Európskeho parlamentu a Rady (EÚ) 2018/1725 (5) sa uskutočnili konzultácie s európskym dozorným úradníkom pre ochranu údajov, ktorý vydal 14. decembra 2021 formálne pripomienky.
                  
               
                     (9)
                  
                  
                     Vzhľadom na potrebu rýchleho vykonania zmenených technických špecifikácií pre digitálny COVID preukaz EÚ by toto rozhodnutie malo nadobudnúť účinnosť tretím dňom po jeho uverejnení v Úradnom vestníku Európskej únie.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného na základe článku 14 nariadenia (EÚ) 2021/953,
                  
               PRIJALA TOTO ROZHODNUTIE:
         
            Článok 1
            Príloha II k vykonávaciemu rozhodnutiu (EÚ) 2021/1073 sa mení v súlade s prílohou k tomuto rozhodnutiu.
         
         
            Článok 2
            Toto rozhodnutie nadobúda účinnosť tretím dňom po jeho uverejnení Úradnom vestníku Európskej únie.
         
         
            V Bruseli 21. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 211, 15.6.2021, s. 1.
         
            (2)  Vykonávacie rozhodnutie Komisie (EÚ) 2021/1073 z 28. júna 2021, ktorým sa stanovujú technické špecifikácie a pravidlá pre vykonávanie rámca dôvery pre digitálny COVID preukaz EÚ zriadený nariadením Európskeho parlamentu a Rady (EÚ) 2021/953 (Ú. v. EÚ L 230, 30.6.2021, s. 32).
         
            (3)  Vykonávacie rozhodnutie Komisie (EÚ) 2021/2014 zo 17. novembra 2021, ktorým sa mení vykonávacie rozhodnutie (EÚ) 2021/1073, ktorým sa stanovujú technické špecifikácie a pravidlá pre vykonávanie rámca dôvery pre digitálny COVID preukaz EÚ zriadený nariadením Európskeho parlamentu a Rady (EÚ) 2021/953 (Ú. v. EÚ L 410, 18.11.2021, s. 180).
         
            (4)  Delegované nariadenie Komisie (EÚ) 2021/2288 z 21. decembra 2021, ktorým sa mení príloha k nariadeniu Európskeho parlamentu a Rady (EÚ) 2021/953, pokiaľ ide o obdobie uznávania potvrdení o očkovaní vydaných vo formáte digitálneho COVID preukazu EÚ, v ktorom sa uvádza dokončenie primárnej vakcinačnej série (pozri stranu 459 tohto úradného vestníka).
         
            (5)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
      
      
         
            PRÍLOHA
            Oddiel 5.2 prílohy II k vykonávaciemu rozhodnutiu (EÚ) 2021/1073 sa nahrádza takto:
            
               „5.2.   Posilňovacie dávky
               
               Ak sú osobe podané dávky po primárnej vakcinačnej sérii, takéto posilňovacie dávky sa v príslušných potvrdeniach uvedú takto:
               
                           —
                        
                        
                           Označenie 2/1 znamená, že bola podaná posilňovacia dávka po primárnej 1-dávkovej vakcinačnej sérii, resp. že bola podaná posilňovacia dávka po dokončení primárnej série pozostávajúcej z jednej dávky 2-dávkovej vakcíny podanej osobe, ktorá prekonala ochorenie, v súlade s vakcinačným protokolom používaným členským štátom. Potom sa dávky (X) podané po prvej posilňovacej dávke uvedú ako (2 + X)/(1) > 1 (napríklad 3/1).
                        
                     
                           —
                        
                        
                           Označenie 3/3 znamená, že bola podaná posilňovacia dávka po primárnej 2-dávkovej vakcinačnej sérii. Potom sa dávky (X) podané po prvej posilňovacej dávke uvedú ako (3 + X)/(3 + X) = 1 (napríklad 4/4).
                        
                     Členské štáty zavedú pravidlá kódovania stanovené v tomto oddiele do 1. februára 2022.
               Členské štáty automaticky alebo na žiadosť dotknutých osôb opätovne vydajú potvrdenia, v ktorých je podanie posilňovacej dávky po primárnej 1-dávkovej vakcinačnej sérii kódované takým spôsobom, že ho nemožno odlíšiť od dokončenia primárnej vakcinačnej série.
               Na účely tejto prílohy by sa odkazy na „posilňovacie dávky“ mali chápať tak, že zahŕňajú aj dodatočné dávky podávané na lepšiu ochranu jednotlivcov, ktorí po dokončení štandardnej primárnej vakcinačnej série vykazujú neadekvátne imunitné reakcie. V medziach právneho rámca stanoveného nariadením (EÚ) 2021/953 môžu členské štáty prijať opatrenia na riešenie situácie zraniteľných skupín, ktorým sa môžu dodatočné dávky podávať prednostne. Ak sa napríklad členský štát rozhodne podávať dodatočné dávky len určitým podskupinám obyvateľstva, môže sa v súlade s článkom 5 ods. 1 nariadenia (EÚ) 2021/953 rozhodnúť, že vystaví potvrdenia o očkovaní uvádzajúce podanie takýchto dodatočných dávok len na požiadanie, a nie automaticky. Ak sa takéto opatrenia prijmú, členské štáty informujú dotknuté osoby o takýchto opatreniach, ako aj o tom, že môžu naďalej používať potvrdenie získané po dokončení štandardnej primárnej vakcinačnej série.“